Lae tariefverhogings in begroting wyd verwelkom | News24
Lae tariefverhogings in begroting wyd verwelkom
KIMBERLEY.– Inwoners van die Sol Plaatje-munisipaliteit kon Woensdag (30/03) ’n sug van verligting gee nadat lae tariefverhogings vir die 2016/2017-boekjaar tydens ’n spesiale raadsvergadering angekondig is.
Die uitvoerende burgemeester, rdl. David Molusi, het tydens die ter tafel legging van die begroting gesê dat eiendomstariewe met slegs 4% sal styg, riooltariewe met slegs 4%, vullisverwyderingstariewe met slegs 4% en watertariewe met slegs 4%.
Hoewel dié tariefverhogings goeie nuus vir inwoners van die Diamantstad inhou, is daar egter ’n skerp styging van 7,5%in elektrisiteitstariewe wat wag.
Laasgenoemde verhoging is grootliks weens omstandighede buite die munisipaliteit se beheer en is hoofsaaklik aan Eskom se landwye tariefverhoging te wyte.
Die gemiddelde tariefverhoging sal 4,7% wees.
Molusi het tydens sy begrotingstoespraak gesê dat inflasie na verwagting tot 6,6% sal styg terwyl die groei van die bruto binnelandse produk (BBP) hoër as 1,7% sal wees in vergelyking met die huidige 0,9%.
Volgens hom is dit egter onrusbarend om te sien dat die prys van sekere voedselprodukte in sommige gevalle reeds tussen 6,9% en 20% gestyg het.
Molusi sê dit is noodsaaklik om ekonomiese groei te bevorder en die negatiewe impak van moeilike ekonomiese tye te versag, sodat inwoners se lewenskoste en die koste verbonde aan handeldryf laag gehou kan word.
Die lae tariefverhogings volg nadat inwoners en sakelui onlangs gekla het dat dit te duur raak om in Sol Plaatjie-munisipaliteit te woon.
Opposisiepartie, insluitend Cope en die DA, sowel as die ANC, het die lae tariefverhogings verwelkom.
Willem Doman, ’n DA-raadslid, het Molusi gelukgewens met die begroting en gesê dit is goeie nuus dat meeste van die tariewe met ’n geringe 4% styg. Hy het gesê dit is ook verblydend om te verneem dat 93% van die Sol Plaatje-munisipaliteit se begroting uit eie fondse gegenereer word. Ronney Morwe, ’n ANC-raadslid, het gesê dat die leierskap van die Sol Plaatje-munisipaliteit lof verdien.